C 214/144
BG
Официален вестник на Европейския съюз
16.6.2023 г.
Четвъртък, 19 януари 2023 r.
66. изразява дълбоко съжаление относно факта, че пет държави членки все още отказват да участват в Европейската прокуратура, а именно Полша, Унгария, Швеция, Дания и Ирландия; 67. изразява съжаление относно факта, че участието на държавите членки в Европейската прокуратура не е задължително; отново призовава оставащите държавите членки да се присъединят към Европейската прокуратура възможно най-скоро; призовава Комисията да стимулира участието в Европейската прокуратура чрез позитивни мерки; 68. подчертава факта, че правните рамки на OLAF и на Европейската прокуратура ясно предвиждат двете служби да работят в тясно сътрудничество, като зачитат индивидуалните си мандати, правомощия и компетенции; отбелязва в тази връзка, че през 2021 г.
OLAF е започнала 26 допълнителни разследвания и е провела осем подкрепящи операции; отбелязва, че OLAF е предала на Европейската прокуратура 167 досиета, свързани главно със споделеното управление (63) и преките разходи (34), като еднакъв брой от тях се отнасят до вътрешни и международни разследвания (по 25 случая); оценява факта, че в резултат на това Европейската прокуратура е започнала 85 наказателни разследвания, като тези случаи са свързани с обща загуба за бюджета на ЕС в размер на 2,2 млрд. евро; насърчава както OLAF, така и Европейската прокуратура да продължат да укрепват сътрудничеството си; 69. отбелязва, че OLAF си сътрудничи активно с ЕСП, Евроюст и Европол; приветства съвместните усилия на OLAF и Европол за оценка на заплахите и уязвимите места на инструмента МВУ, както и сътрудничеството им с другите служби на Комисията, на които е поверен контролът върху МВУ (Главна дирекция „Икономически и финансови въпроси“ и Генералния секретариат на Комисията); оценява съвместния доклад на OLAF и Европол, озаглавен „Оценка на заплахите за Европейския инструмент за възстановяване (Next Generation EU)“; 70. оценява работното споразумение между OLAF и Европейската прокуратура, което влезе в сила на 19 януари 2021 г.; отбелязва, че на 3 септември 2021 г. са подписани и работни споразумения за рамка за сътрудничество между Европейската прокуратура и Европейската сметна палата; 71. е наясно, че Европейската прокуратура и групата на Европейската инвестиционна банка (ЕИБ) също са подписали работни споразумения, за да се гарантира, че ЕИБ може безпроблемно да предава информация, попадаща в сферата на компетентност на Европейската прокуратура, преди да бъдат предприети действия от страна на Главния инспекторат на ЕИБ; 72. призовава за по-тясно сътрудничество с Евроюст; приветства споделянето на експертен опит и обмена между участници в семинари и други презентации, но счита, че приносът на Евроюст следва да бъде оценен и определен в рамките на архитектурата за борба с измамите, като се изхожда от допълняемостта му с Европейската прокуратура и се потвърждават полезните взаимодействия от сътрудничеството му с OLAF; 73. приветства стартирането на операция „Сентинел“ и форума за правоприлагане във връзка с Next Generation EU (NGEU-LEF), като второто е съвместна инициатива, ръководена от Европол и Италия, която обединява Европол, Европейската прокуратура, OLAF, Евроюст, Агенцията на Европейския съюз за обучение в областта на правоприлагането и държавите членки, предоставяйки форум за обмен на разузнавателна информация и координиране на операциите за борба с навлизането на организираната престъпност в законната икономика и за защита на пакета от стимули на NGEU, със специален акцент върху корупцията, данъчните измами, присвояването и изпирането на пари; счита, че за ефективното справяне със заплахата, която представлява организираната престъпност, обменът на най-добри практики и разработването на общи и координирани стратегии са от основно значение; 74. припомня, че OLAF беше създадена не само за вътрешни разследвания, но и за да подпомага държавите членки при външни разследвания; припомня, че принципът на субсидиарност не позволява на OLAF да започва разследвания, когато държавите членки са в по-добра позиция за действия, но не изключва възможността OLAF да извършва анализи на повтарящи се случаи, тенденции и модели или възможността OLAF да надгражда върху подобреното в резултат от способността му за откриване на тези явления сътрудничество и успешни действия; 75. признава изключително тясната оперативна координация между OLAF, Службата на Европейския съюз за интелектуална собственост, Интерпол и СМО по въпроси, свързани с митниците; изразява съжаление относно слабостта на системите за предупреждение на държавите членки; 76. е наясно, че на 18 юни 2021 г. Комисията и Европейската прокуратура са подписали административните договорености за изпълнение на задълженията за взаимно информиране и консултиране, посочени в член 103, параграф 2 от Регламента за Европейската прокуратура, съгласно които Европейската прокуратура може по-ефективно да разследва и преследва престъпления, засягащи бюджета на ЕС, а службите на Комисията могат да осигурят подходящи административни, финансови и дисциплинарни последващи действия във връзка с разследванията на Европейската прокуратура, включително обезпечителни мерки за защита на бюджета на ЕС;